section_heading: Životopis
paragraph_text: Ferdo Ivanščak rodio se 1882. godine u Samoboru od oca Ferde i majke Marije, rođene Marlot. Osnovnu školu polazio je u Samoboru, izučio je stolarski zanat i počeo raditi u očevoj radionici. Još za vrijeme školovanja zapažena je njegova sklonost modeliranju i rezbariji. Vjeruje se da je nadarenog Ferdu preporučio za uspis u novootvorenu Privremenu višu školu za umjetnost i obrt samoborski gradonačelnik Mirko Kleščić koji je pomno pratio Ferdin rad. Ivanščak je 1908. godine upisan poradi osobite marljivosti te s odličnim uspjehom položenog prijamnog ispita, pak vještine u drvorezbarstvu.